Ereffnet isch der Oobe mt autäntische Piccolokläng woorde. "Wie hätts au anderscht kenne syy?", muess yych als Lokaalpatrioot derzuefiege. D "Hofnaare" muess ych in Baasel nit voorstelle. Die sin an däm Ooben e bitzeli gschpässig aagleggt gsii: Oobegarderooben und derzue Holzschue. Doo dermit hän si kenne d Choreografyy wo sich der Fex ussdänggt het (firs  Häbsetheaater) mit helzige Deen und mit em Glappere vo de Fiess understryyche. Der ganz Oobe lang isch flyssig danzt, Wettbiwäärbszeedel ussgfillt worden und me het alli Daarbietige gnosse, wo alli uss den aigene Raaie gstammt hän.  E Mischig us Tschässdanz und Aerobig, voorzaigt vo der rassige Latino-Expärtin Marta Formoso Iglesias und iirer Schougruppe "7th Sense" het der Saal zum Vibriere brocht. Die junge Zueschauer hätte sich lieber scho jetzt als eerscht speeter zumene Kurs aagmäldet, die eltere Zueschauer,  wo nimme ganz esoo biweeglig sin hän sich d Lascht vo de Joor ewägg und e Jungbrunnen aane gwintscht.